40 gesinne kry huise ná ampswoning verkoop isDie voormalige burgemeesterswoning in Muckleneuk in Pretoria. Foto: DA Solly Msimanga, burgemeester van die Tshwane-metro, het Donderdag gesê die geld wat gemaak is uit die verkoop van die burgemeestersampswoning sal gebruik word om ten minste 40 huise vir behoeftige inwoners in Pretoria te bou. Die ampswoning is op 23 November 2017 vir R5,1 miljoen op ŉ veiling verkoop. “Ek is bly om aan te kondig dat die geld wat gemaak is gebruik sal word om sowat 40 RDP-huise wat grond en dienste insluit te bou vir gesinne in Atteridgeville uitbreiding 19, waar die stad tans erwe diens,” het Msimanga gesê. Msimanga het die aankondiging gemaak tydens sy 2018-stadsrede. “Die besluit om die ampswoning te verkoop was maklik. Ons het die ware voordele van dié tweeverdieping-, vierslaapkamerhuis wat net een gesin baat en soms gebruik word vir vergaderings, opgeweeg teen om ŉ dak oor gesinne se kop, grondeienaarskap, ŉ bategrondslag en waardigheid vir gesinne te gee. Gesonde verstand het geseëvier,” het Msimanga gesê. Msimanga het ook gesê die voordele daaraan verbonde om die ampswoning te verkoop strek verder as die voorsiening van huise aan 40 gesinne. “Ons verskaf nie net huise aan verdienstelike gesinne nie, maar dra ook by tot werkskepping omdat die konstruksie van die projek sal bydra tot indiensneming in die gemeenskap en plaaslike gesinne sal baat.” Hy het gesê wanneer die huise geallokeer word, sal die raad voorkeur gee aan bejaardes, mense met gestremdhede en huise waar kinders aan die hoof van die huis staan. Die sosio-ekonomiese omstandighede van die gesin sal ook in ag geneem word. Die Tshwane-metro het vroeër toegegee dat die R12 miljoen wat deur die voormalige administrasie gebruik is vir opknappings aan dié huis nie teruggekry kon word nie. ŉ Waardering wat ná Kgosientso Ramokgopa, voormalige burgemeester, daar weg is gedoen is, het egter aangetoon dat die huis net R5 miljoen werd was.